**CYNGOR CYMUNED LLANGYNHAFAL – COFNODION Y CYFARFOD CYMUNED AGORED A GYNHALIWYD YN Y GANOLFAN GYMUNED AR 30/04/2025**

**YN BRESENNOL** - Daeth 9 o bobl leol i’r cyfarfod, gan gynnwys y Cynghorwyr, a’r Cynghorydd Bryan Jones oedd yn y gadair. **1. YMDDIHEURIADAU** – Y Cynghorwyr Ian Jones, Sandra Newell, Kirsty Newell, Tony Killow, Janet Killow. **2. COFNODION** – Croesawodd y Cadeirydd i bawb i’r cyfarfod, darllenwyd cofnodion y cyfarfod agored a gynhaliwyd ar 24 Ebrill 2024 ac fe’u llofnodwyd fel cofnod cywir. **3. MATERION YN CODI O’R COFNODION.**

**(a) Prydles y Ganolfan Gymuned** – roedd Cyngor Sir Ddinbych yn dal i ystyried paratoi prydles newydd ond, hyd yma, nid oedd dim gohebiaeth newydd wedi dod i law.

**(b) Peintio arwydd SLOW/ARAF ar wyneb y ffordd ger troadau Plas yn Rhos**  – yn y cyfarfod y llynedd, soniwyd bod yr Adran Briffyrdd wedi dweud na fyddent yn bwrw ymlaen â’r cais hwn gan nad oedd dim damweiniau wedi’u cofnodi yn y lleoliad. Fodd bynnag, dros y blynyddoedd, mae’n ymddangos bod nifer o ddamweiniau wedi digwydd wrth i yrwyr golli rheolaeth ar y corneli a glanio yn y cae cyfagos. Cytunwyd i gadw llygad ar y sefyllfa.

**(c) Cais cynllunio – Tir cyfagos i Gellifor Farm/Peniarth, Gellifor** – trafodwyd y cais cynllunio hwn yn drylwyr yn y cyfarfod diwethaf ac roedd y sylwadau amrywiol wedi’u cyflwyno i’r Adran Gynllunio.

Trafododd y Pwyllgor Cynllunio’r sylwadau ond, yn y pen draw, cafodd y cais cynllunio’i gymeradwyo heb fawr ddim newidiadau.

**4. ADRODDIAD Y CYNGOR CYMUNED 2024/2025.**

Eglurodd y Cynghorydd Bryan Jones, y Cadeirydd, fod yn rhaid i’r Cyngor Cymuned baratoi a chyhoeddi adroddiad bob blwyddyn yn cynnwys blaenoriaethau a gwaith y Cyngor a’r hyn roedd wedi’i gyflawni yn ystod y flwyddyn flaenorol. Hwn oedd trydydd adroddiad blynyddol y Cyngor a chafodd copïau ohono eu dosbarthu yn y cyfarfod.

Cyfeiriodd y Cynghorydd Bryan Jones at yr adroddiad gan roi braslun o waith y Cyngor Cymuned yn ystod y deuddeg mis diwethaf a soniodd yn benodol am y canlynol:

**(a)** **Cyllid i wella mannau agored a safleoedd chwarae** – dywedodd y Cadeirydd fod Sir Ddinbych yn gwahodd ceisiadau gan gyrff yn Llangynhafal mewn perthynas â symiau gohiriedig gwerth £11,370.00 sydd ar gael i wella mannau agored a safleoedd chwarae yn yr ardal. Un prosiect posibl yw gosod offer chwarae awyr agored ar gae chwarae’r ysgol ac roedd y Cyngor Cymuned wrthi’n ystyried hyn.

**(b) Prosiect yr ardd gymunedol** – y flaenoriaeth eleni oedd trefnu cyflenwad dŵr i’r ardd ac mae tanc dŵr IBC a ffrâm yn awr wedi’u gosod at y diben hwn.

**(c) Tai fforddiadwy** –fel y soniwyd yn y cyfarfod y llynedd, roedd y Cyngor yn awr yn aros i gael gwybod a fyddai Cynllun Datblygu Lleol Sir Ddinbych, a gaiff ei gyhoeddi’r flwyddyn nesaf, yn cynnwys tai fforddiadwy yn yr ardal.

**(d) Diffibriliwyr** – roedd y ddiffibriliwr ar safle’r ysgol yn awr wedi’i symud oddi ar safle’r ysgol, sy’n cael ei gloi yn ystod y diwrnod ysgol, a’i osod wrth ymyl hysbysfwrdd y Cyngor ar y ffens terfyn er mwyn medru ei ddefnyddio o’r ffordd. Roedd y Cyngor yn ystyried y posibilrwydd o osod diffibriliwr ar safle tafarn y Golden Lion, Llangynhafal yn lle’r diffibriliwr presennol sydd wedi’i ddifrodi.

**(e) Materion Priffyrdd** – dywedodd y Cadeirydd fod y Cyngor Cymuned yn dal i gysylltu’n rheolaidd â Sir Ddinbych ynghylch amrywiaeth o faterion priffyrdd gan gynnwys cwynion gyflwr y ffyrdd, a’r tyllau yn y ffyrdd yn benodol. O ran y posibilrwydd o gyflwyno terfyn cyflymder yn Hendrerwydd a Llangynhafal, roedd y Cyngor wedi cael gwybod nad oedd y lleoliadau hyn yn cael eu hystyried yn flaenoriaeth ond byddai’r Adran Briffyrdd yn cadw llygad ar y sefyllfa.

**(f) Parc Gwledig Moel Famau, llwybrau troed a llwybrau ceffyl** - roedd cyflwr y llwybrau troed a’r llwybrau ceffyl yn parhau i gael ei fonitro’n rheolaidd.

-------------------------

Roedd yr adroddiad hefyd yn tynnu sylw at faterion a phynciau eraill a drafodwyd yn ystod y deuddeg mis diwethaf ac, yn ystod y drafodaeth ddilynol, nodwyd y pwyntiau a ganlyn - (i) Roedd cae chwarae’r ysgol ar gael i blant ei ddefnyddio’r tu allan i oriau ysgol. (ii) roedd y gwaith o gynnal a chadw meinciau amrywiol yn y gymuned, ac o brynu meinciau newydd, yn parhau.

Roedd yr adroddiad hefyd ar gael ar wefan y Cyngor Cymuned: www.llangynhafal.org.uk

**5. SYNIADAU AR GYFER PROSIECTAU CYMUNEDOL**

Fel yr esboniwyd yn y cyfarfod y llynedd, roedd y Cyngor Cymuned yn deall bod cyfleoedd ariannu ar gael i ddatblygu cynlluniau/prosiectau newydd yn y gymuned neu i wella’r cyfleusterau presennol.

Roedd y Cyngor yn parhau i ystyried y mater hwn a byddai’n croesawu awgrymiadau ynghylch yr hyn y gellid ei ddatblygu/ei wella yn y gymuned leol.

Yn ystod y drafodaeth ddilynol, tynnwyd sylw at y canlynol -

1. Roedd angen canolfan gymuned neu le i bobl leol gwrdd (i) i gael sgwrs dros baned (ii) i gynnal dosbarthiadau e.e. gwersi cyfrifiadur neu (iii) sesiynau ymarfer corff.

Yn y cyswllt hwn, a fyddai modd codi adeilad mwy ar safle gardd y gymuned neu a ellid cysylltu â’r Capel i holi a fyddai’r Festri ar gael ar gyfer gweithgareddau cymunedol?

1. Cymorth i’r rhai sy’n yn ei chael yn anodd mynychu digwyddiadau neu deithio i’r siopau/banciau/swyddfeydd post etc yn y trefi lleol. A fyddai’n bosibl trefnu i fanc neu swyddfa bost symudol ymweld â’r pentref?

-------------------------

Gan nad oedd dim arall i’w drafod, diolchodd y Cynghorydd Bryan Jones i bawb am ddod i’r cyfarfod ac am gymryd rhan yn y trafodaethau.